Vie Bertaldia, ultins lavôrs par completâ la aree verde
Il parc al sarà intitulât aes “Vitimis des foibis”
Aprovade une variante al progjet par miorâ lis rêts tecnologjichis, il sisteme di iluminazion e i percors pedonâi
Publicât: 28|04|2010
Di: Udinè e-magazine del Comune di Udine
In prevision dai lavôrs par completâ il gnûf parc di vie Bertaldia, la zonte e à aprovât une variante al progjet che al introdûs une serie di mioraments al intervent di recupar de aree verde. Lis modificazions al progjet origjinari, che si tradusin intune spese di plui o mancul 20.000 euros inte suaze economiche, a rivuardin in particolâr lis rêts tecnologjichis, il sisteme di iluminazion e i percors pedonâi internis al parc. Su domande de Amga a son stâts potenziâts sedi i ponts lûs sedi lis rêts tecnologjichis. Cun di plui, par adeguâ ducj i percors pedonâi e lis pussibilitâts di acès ancje aes personis disabilis si à sielzût une pavimentazion uniforme e omogjenie par dute la aree.
Aromai a mancjin pocjis setemanis al recupar complet dal parc: si spiete che a sedin finîts i ultins lavôrs e che e cressi la jerbe. “E je une opare che i citadins a spietint di une vore di timp – e sotlinee la assessore Malisani –. Cun chest intervent o lin indevant cul recupar di une aree in abandon dal dopovuere, riconsegnant ae citât un spazi pal timp libar e pe socializazion a disposizion di ducj i residents e rivitalizant un polmon vert intun cuartîr che al à pardabon bisugne”.
Cemût che al è stât concuardât cul consei diretîf de associazion Venezia Giulia-Dalmazia, la aree verde e deventarà il parc “Vitimis des foibis”. La intitolazion e vignarà fate in ocasion de cerimonie di scree de aree, dulà che al cjatarà puest ancje un monument a ricuart di dutis lis vitimis de storie e de vuere. Il progjet al puartarà ae realizazion di une aree verde di cuasi 2.800 metris cuadris, colegade cun percors pedonâi al gnûf parc costruît dulintor. Il progjet, cuviert dal dut cun fonts comunâi, al domande un invistiment par 900.000 euros complessîfs.
La plui part de superficie disponibile e sarà cjapade di un prât di jerbe a pene in cleve, e je previodude ancje la realizazion di une plaçute circolâr pavimentade cun lastris e cubui di reule e contornade par metât dal perimetri di une sente di muradure. La aree, che e varà un implant di iluminazion, fontanutis par bevi, bancjutis e altris furniments, e sarà completade cuntune aree pai zûcs dai fruts. L’intervent al previôt ancje il potenziament dal patrimoni vegjetâl, cul implant di arbui ornamentâi preseâts, sedi simpriverts sedi cun fueis che a colin, e di un filâr di arbossits denant di vie Manzini.
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn